樓上曲
作者：陳襄
朝代：宋

paragraphs: 金徒抱箭寒更起，寂寞孤城一千里。
姮娥擎出月華來，白玉樓臺瑩如水。
上有佳人紅粉妝，妙年學得吹霓裳。
呼兒將出紫玉笛，一聲天外流宮商。
清商欲盡何幽咽，曲調不成聲斷絕。
羅衣掩淚愁向天，手把瑶華歌一闋。
寒蟾出兮明星稀，良人阻兮天一涯。
憑軒遥望兮心傷悲，願隨鴻鵠兮高飛。